Title: Príloha č
Author: vladimir.blaho
Last saved by: Robert Ondrejkovič
Company: Infovek

Správa zo zahraničnej pracovnej cesty 
1.  Účastník ZPC:
Mgr. Robert Ondrejkovič, MŠVVŠ SR, Stromová 1, referent, Sekcia informatiky MŠVVaŠ SR, EN a RU aktívne

2.  Zahraničná pracovná cesta:

Štát:	Belgicko
M(i)esto:	Katolícka univerzita v Leuvene
Vykonaná v dňoch:	22. – 24. 05. 2013
Prijímajúca organizácia:	Európska komisia
Účel cesty:	Zastúpenie SR na stretnutí tematickej pracovnej skupiny IKT vo vzdelávaní
Spôsob financovania:	MŠVVAŠ SR (letenka bude preplatená EK)

3.  Rámcový program pobytu:
22. 5. 2013 (16.00 – 18. 30 h): pracovné stretnutie s 3. tajomníkom Stálej misie pri EÚ p. Radoslavom Repom,
23. 5. 2013 (9.00 – 18. 00 h): pracovná skupina IKT vo vzdelávaní,
24. 5. 2013 (9.00 – 13.00 h): pracovná skupina IKT vo vzdelávaní.

4.  Stručný priebeh stretnutí:

1. deň: 
Hneď ako to bolo možné som sa po príchode stretol s 3. tajomníkom Stálej misie pri EÚ p. Radoslavom Repom, ktorý je spolupracovníkom MF SR a ÚV SR vo veci informatizácie spoločnosti. Boli prekonzultované možnosti spolupráce, ktoré sú vecne príslušné agende SI. Informoval som ohľadom vývoja agendy SI, t.j. Digipedie, naopak p. Repa ma informoval o zdá sa úspešne prebiehajúcich rokovaniach k OPIS projektu na hardvér pre naše ministerstvo a pod. 

2. deň: 13. 10. 2011 (9.30 – 18. 30 h):
Pracovné stretnutia začali p. Jan De Craemer (asistent jedného z riaditeľov GR pre vzdelávanie a kultúru so zameraním na odborné vzdelávanie) a Lieve Van den Brande. Počas svojho krátkeho príhovoru sa snažili zdôrazniť úlohu nasledujúcich opatrení, ktoré musí predmetné GR v svojom rezorte vykonať v spolupráci s členskými štátmi za účelom napĺňania stratégie Európa 2020; v týchto opatreniach:  1.) elektronická gramotnosť, pre čo najširší okruh populácie; 2.) modernizácia kurikúl a 3.) rozvoj zručností používateľov IKT.
Cieľom práce skupiny, ktorá bola z iniciatívy EK zvolaná, na ktorej podieľa cca 20 ČŠ, ktoré potvrdili svoju spoluúčasť má byť vytvorenie návrhu dokumentu pre účely praxe, nie „politický dokument“. Dokument má v pláne zadefinovať optimálne parametre ako vytvoriť priestor pre rozvoj IT zručností, kde sa nachádzajú nedostatky/medzery. Riešenie tohto problému si vyžiadali výsledky PISA, ktoré jasne preukázali nedostatočnú pripravenosť študentov v tejto oblasti. V krátkosti pán asistent uviedol do problematiky mediálnej gramotnosti (tento termín používali počas celého stretnutia a zhoduje sa s našim zaužívaným termínom digitálna gramotnosť) a IKT vo flámskej časti Belgicka, ktoré má vlastnú vzdelávaciu politiku oproti valónskej, s ktorou zdá sa, ani flámske ministerstvo nespolupracuje. Praktické výsledky by som uviedol ďalej.
Prednáška p. de Craemera Mediálna gramotnosť a IKT vo flámskom vzdelávacom systéme predstavovala prehľad na rovnomenú tému.
Flámsko má tri typy škôl:
1.)	obecné školy riadené flámskou vládou (14,4 %),
2.)	dotované verejné školy zriadené obcami a krajmi (16,8 %),
3.)	dotované súkromné školy, t.j. katolícke školy (68,8 %).
Každý z uvedených typov má veľkú pedagogickú autonómiu, čo má dosah na IKT vzdelávanie. Flámska vláda definuje len všeobecné kurikulá. Ďalší dokument, ktorým flámska vláda určuje ďalšie smerovanie oblasti je akčný plán na roky 2011 – 14.
Aktivity flámskej vlády možno zhrnúť do týchto troch bodov:
1.)	IKT monitorovanie – MICTIVO realizované univerzitami v Gente a v Leuvene – IKT prieskum zameraný na testovanie riaditeľov škôl, učiteľov a žiakov. Prvý prieskum prebiehal v oku 2008, druhý prebieha v súčasnosti – výsledky by mali byť v septembri,
2.)	Broadband prístup na školy – súčasný charakter projektu nie je dobre nadstavený pre „tabletové školy“, čím naráža na nedostatočnú prenosovú rýchlosť,
3.)	Politika digitálnych obsahov, projekt prebieha pod  kuratelou flámskeho  ministra školstva od roku 2009 – obsahy, ktoré sú k dispozícii nespĺňajú veľmi požiadavky škôl,z čoho tiež vyplýva skepsa zo strany škôl.
Ďalší príspevok – Vedomostné centrum pre mediálnu gramotnosť (www.mediamijs.be) mala p. Laura Van Hoecke a zaoberá sa zaujímavým projektom, ktorý u nás nemá obdobu. Do projektu sú za štát zainteresované knižnice a univerzity, ďalej sa spolupracuje so súkromným sektorom – spolu 12 subjektov. Je založené od januára 2013 a jeho hlavným cieľom je mediálna gramotnosť a súbor aktivít, ktoré sú v tejto oblasti (t.j. vzdelávania) podexponované. Chcem upozorniť na úzku spoluprácu so súkromným sektorom, aj keď majú niekedy rôzne pohľady na to, ako riešiť tú, ktorú konkrétnu oblasť je dôležité hľadanie konsenzu so zamestnávateľmi.  
Zaujímavý bol projekt Ingebeeld odprezentovaný p. An Feyfer. Projekt je zameraný na učiteľov a žiakov, najmä na prácu v tímoch. Projekt umožňuje žiakom vypracovávať rôzne krátke filmy, tak aby si každý žiak, resp. študent precvičil, v čom je vyniká/baví ho, a najmä posilnila sa práca v tíme a IKT. Bolo nám premietnutých niekoľko krátkych filmov na tému Vojna a mier, ktoré sami vypracovali vo forme projektov skupiny žiakov.
Po obednej prestávke sme sa mestskou hromadnou dopravou všetci presunuli do miestnej školy na okraji Leuvenu. Na začiatku mala k nám krátky príhovor p. riaditeľka školy. Po úvode sme sa rozdelili do troch skupín do troch tried v rôznom vekovom rámci, v ktorých sme sa vždy po cca 10 min. striedali. V prvej triede prebiehali za sebou dve PP prezentácie, tak ako ich vidno aj na našich školách, v ďalšej triede prebiehala na prvom stupni hodina matematiky v samostatných dvojiciach/trojiciach na tabletoch. V tretej skupine prebiehalo vyučovanie deti v predškolskom veku výtvarnej výchovy na tabletoch.
Po návšteve školy sme sa mestskou linkou presunuli do verejnej knižnice mesta Leuven. Hneď na úvod sme boli uvedený do histórie vybudovania modernej knižnice riaditeľkou odboru p. Ilse Depré. Po úvode sme si boli so sprievodcami v dvoch menších skupinách obzrieť samotnú prevádzku. Z ponúkaných služieb zaujalo pripojenie wi-fi zadarmo v celých priestoroch knižnice; počítačová miestnosť, kde je možné prestriedavať sa cca 1 hod. pri počítači, aj s tlačiarňou, internetom, atď. Zaujala knižnica audio kníh zavedená najmä pre dyslektikov, ktorá sa teší veľkej pozornosti. Ďalej odovzdávanie kníh, ktoré podľa EAN kódu automaticky triedi vrátené knihy podľa žánrov. Nemenej zaujímavé bolo zobrazovanie rôznych animovaných sekvencií pri nasmerovaní tabletu/iného mobilného zariadenia na obrázky umiestné na stenách knižnice a knihy, ktoré majú upútať najmä tých najmladších, ale do budúcna sa počíta z rozšírením i na širšie vekové spektrum.

3. deň: 13. 10. 2011 (9.00 – 12. 30 h):
Nasledujúci deň bol vedený p. Yvesom Punie vo veci Európskeho referenčného rámca pre digitálne kompetencie. Odprezentoval konečné výsledky zhrnuté do materiálu Rámec pre rozvoj a pochopenie digitálnych kompetencií v Európe, ktorý bol v podobe návrhu rozoslaný všetkým osobám na rezorte (ministerstvo, ÚK, TUKE), ktoré s uvedenou problematikou pracujú a môžu ju využiť pri svojej práci, resp. šíriť ďalej.
Materiál obsahuje niekoľko dimenzií: oblasti kompetencií – komunikačná, bezpečnostná, tvorba obsahov; kompetencie; príklady znalostí, zručností a stanovísk, apod.
V krátkosti tiež zhrniem charakter materiálu, ktorý sa zaoberá: 1.) rozdielmi medzi vedomosťami a zručnosťami, 2.) rámcom, ktorý je opisný, nie perspektívny; 3.) všetkými vekovými hranicami, nielen študentami, apod.
Ďalej prebehla prednáška p. Silvie Kančevy (BG) o bulharskom projekte Za vyššiu kvalitu vzdelávania. Projekt je  zameraný na všetky predmety: pri humanitných vedách na vyhľadávanie a tvorbu obsahu, v matematike a ostatných prírodných vedách hlavne na tvorbu diagramov a grafov, a tiež simulácie a dynamický softvér.
Zaujímavý bol vstup fínskeho zástupcu p. Jouni Kangasniemi (FI), ktorý poukázal na dôležitosť, ktorú vo Fínsku prikladajú uvedenej oblasti, dôkazom čoho je i výber nového ministra školstva, ktorý bol ministrom komunikácií so zameraním na IKT.
Pred odchodom (odlet som mal v poobedných hodinách) som p. Lieve Van den Brande (EK) informoval o dôvodoch neustálych zmien v nomináciách do skupiny. Bolo nevyhnutné uviesť na priamu otázku priame príčiny. Na sekcii informatiky, ani na podriadenom ÚIPŠ nemáme odborníkov (ani kompetencie) pre oblasť digitálne kompetencie a ich šírenie. Táto oblasť si vyžaduje (aj podľa slov z EK) ľudí, ktorí s týmito kompetenciami pracujú, a tí spadajú, ak chceme reálne uviesť výsledky práce skupiny do praxe pod iné útvary nášho ministerstva. 
Záležitosť týkajúcu sa nominácie, resp. aspoň vytipovania správnej osoby je možné vyriešiť aj na našej sekcii, pokiaľ s nominovanými budú kompetentné útvary súhlasiť – dôležité však je, aby túto agendu neodkladne od SI (ktorá zodpovedá za technickú časť rezortu) prevzali kompetentné útvary, o čom by sa malo rozhodnúť pravdepodobne na vyšších pozíciách ako sú generálni riaditelia – zdôrazňujem, oblasť digitálnych kompetencií, ako napovedá aj fínsky príklad, nie je nepodstatná.
(Pozn.: Po porade na ministerstve dňa 5. júna 2013 predbežne súhlasila, po informovaní o zameraní skupiny, so svojou nomináciou odborníčka na uvedenú oblasť Dr. Kubincová (ÚK). Pani doktorka sa poďakovala za zaslaný materiál (Rámec pre rozvoj...) - a rada by implementovala doterajšie výsledky skupiny do tvoriaceho sa (na ŠPÚ) vzdelávacieho programu. To, že uvedená problematika sa rieši na ŠPÚ, naznačuje jednu z možností, ktorý útvar by sa mohol problematike venovať, nakoľko má na to plné kompetencie.)
5.  Odporúčané závery:
Prevzatie agendy kompetentnými útvarmi v zmysle konzultácie so zástupcami EK – agenda nepatrí z hľadiska možnej implementácie na „technickú“ SI – bola by škoda výsledky spoločného výskumu expertov z celej EÚ nevyužiť a neimplementovať do slovenských kurikúl. SI ako technickému odboru postačuje byť v kontakte s odborníkmi na didaktiku v oblasti IKT, sama ju nedokáže pre nedostatok kompetencií  efektívne implementovať.
6.   Prehľad prinesenej dokumentácie a miesto jej uloženia
Materiál Rámec pre rozvoj a pochopenie digitálnych kompetencií v Európe bol zaslaný (priamo alebo prostredníctvom iných osôb) všetkým osobám na rezorte, o ktorých je nám známe, že v uvedenej oblasti pracujú a môžu jeho výsledky preniesť do vzdelávacieho programu SR.
7.   Osobitne vyhodnotený očakávaný prínos ZPC
Možnosť spolupráce s európskymi kolegami na spoločnom dokumente, ktorý má v pozitívnom zmysle ambíciu ovplyvňovať vývoj problematiky v oblasti IKT a vzdelávanie, aj v SR.
8.    Spôsob zverejnenia výsledkov ZPC, prenos získaných informácií
Z výsledkami ZPC budú oboznámené všetky k téme relevantné osoby. Správa zo ZPC bude po akceptácii p. GR zaslaná elektronicky na sekciu medzinárodnej spolupráce, EZ a CžV.

Správu vypracoval: Mgr. Robert Ondrejkovič

Dátum: 5. 6. 2013

Správu schválil:  Ing. Ľubomír Šimášek, GR